แนวโน้มดัชนีเช้าเจอ take profit เล็กน้อย
นักวิเคราะห์ฯเผยตลาดหุ้นไทยเช้านี้คงได้รับแรง take profit เล็กน้อย ตามตลาดต่างประเทศ
31 ส.ค. 2553

นักวิเคราะห์ฯเผยตลาดหุ้นไทยเช้านี้คงได้รับแรง take profit เล็กน้อย ตามตลาดต่างประเทศ 
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้คงจะได้รับแรง take profit เล็กน้อย ซึ่งเป็นไปตามตลาดต่างประเทศ โดยตลาดหุ้นอื่นในภูมิภาคเอเชียเช้านี้ต่างปรับตัวลงไม่มากตามทิศทางตลาดสหรัฐ ทั้งนี้ ตลาดฯยังเฝ้าจับตาดูการชะลอตัวของเศรษฐกิจโลกในช่วงครึ่งหลังปีนี้(H2/53)
อย่างไรก็ดี จากการที่ Fund Flow ยังคงไหลเข้าจึงเป็นปัจจัยที่หนุนตลาดฯได้ในวันนี้ และเชื่อว่านักลงทุนยังให้ความสนใจเข้ามาเล่นเก็งกำไรหุ้นที่มีความเกี่ยวข้องกับกรณีมาบตาพุด และน่าจะยังมีการเล่นเก็งหุ้นในกลุ่มวัสดุก่อสร้าง รับเหมาก่อสร้างในประเด็นของโครงการรถไฟฟ้า และรถไฟรางคู่ด้วย 
สำหรับเรื่องของ 3G น่าจะจบการเล่นเก็งกำไรกันแล้ว พร้อมเชื่อว่าหุ้นขนาดใหญ่น่าจะกลับมาได้แล้ว ขณะที่หุ้นขนาดเล็กคงจะต้องพักไปก่อนเพราะมีการเล่นกันมามากแล้ว พร้อมให้แนวรับ 900,897 จุด แนวต้าน 914 จุด